A BIZOTTSÁG HATÁROZATA
(2005. augusztus 4.)
a lóverseny, lovassport-rendezvények vagy kulturális események céljára szánt törzskönyvezett lovak ideiglenes kivitele utáni újrabehozatalára vonatkozó állat-egészségügyi feltételekről és a szükséges állatorvosi bizonyítványokról szóló 93/195/EGK határozat módosításáról
(az értesítés a C(2005) 2933. számú dokumentummal történt)
(EGT vonatkozású szöveg)
(2005/605/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre (1) és különösen annak 19. cikke ii. pontjára,
mivel:
(1)
A 93/195/EGK (2) bizottsági határozat II. mellékletében meghatározott általános szabály szerint a lóverseny, lovassport-rendezvények és kulturális események céljára szánt törzskönyvezett lovaknak a Közösség területére való újrabehozatala a rendelet I. mellékletében ugyanabba az osztályba sorolt országokba történő, 30 napot meg nem haladó időtartamú ideiglenes kivitel esetén engedélyezett.
(2)
Az állatorvosi felügyelet mértékét és azt a tényt figyelembe véve, hogy az érintett lovakat távol tartják a rosszabb egészségi állapotú állatoktól, az ideiglenes kivitel időtartama legfeljebb 90 napra meghosszabbodik, és ennek megfelelően kell meghatározni a Kanada vagy az Amerikai Egyesült Államok területén tartott lóverseny, lovassport-rendezvények vagy kulturális események céljára szánt törzskönyvezett lovak ideiglenes kivitele utáni újrabehozatalára vonatkozó állat-egészségügyi feltételeket és a szükséges állatorvosi bizonyítványokat.
(3)
2005-ben a Bécsi Spanyol Lovasiskola az Amerikai Egyesült Államokban tart bemutatókat annak tiszteletére, hogy George Patton tábornok 60 évvel ezelőtt, a II. világháború végén mentette meg az osztrák lipicai ménest. Ezek a bemutatók olyan konkrét lovassport-rendezvényeknek minősülnek, amelyek esetében jogosultság áll fenn a megadott újrabehozatali feltételek alkalmazására.
(4)
Ezért a 93/195/EGK határozatot ennek megfelelően módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/195/EGK határozat a következőképpen módosul:
1.
Az 1. cikk harmadik francia bekezdése helyébe a következő lép:
„-
Kanada vagy az Amerikai Egyesült Államok területén tartott lóversenyen, lovassport-rendezvényeken vagy kulturális eseményeken vettek részt, és megfelelnek az e határozat III. mellékletében meghatározott egészségügyi bizonyítványmintában rögzített követelményeknek.”
2.
A III. melléklet helyébe az e határozat mellékletében szereplő szöveg lép.
2. cikk
Ennek a határozatnak a tagállamok a címzettjei.
Kelt Brüsszelben, 2005. augusztus 4-én.